《与一二亲旧小饮有怀日新次其所寄诗韵寄之》
宋代·周孚

寒衣袭夏絺，夕饭荐秋菊。吾家邑中黔，标致颇投俗。

挽渠万牛难，得子一夔足。向来山林盟，相信不待卜。

那知语离处，老树已重绿。匆匆一樽酒，鸡黍招近属。

杯行子何在，小雨暗崖谷。富贵朝露晞，岁月流电速。

怀哉十日饮，伤此千里目。徘徊黄金花，采采不盈掬。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。